stanford-oval/wikipedia huggingface dataset:
โรงพยาบาลวิมุต

| โรงพยาบาลวิมุต |
| --- | --- |



ภูมิศาสตร์
ที่ตั้ง: 500 ถนนพหลโยธิน แขวงสามเสนใน เขตพญาไท กรุงเทพมหานคร 10400, ไทย
หน่วยงาน
ประเภท: โรงพยาบาลเอกชน
บริการสุขภาพ
จำนวนเตียง: 236 เตียง
ประวัติ
เปิดให้บริการ: 1 พฤษภาคม พ.ศ. 2564
ลิงก์
เว็บไซต์: www.vimut.com
โรงพยาบาลวิมุต เป็นโรงพยาบาลขั้นตติยภูมิ (Tertiary Care) ขนาด 235 เตียง บริการรักษาพยาบาลทั้งโรคทั่วไป โรคซับซ้อน เช่น หัวใจ กระดูก ตั้งอยู่บนพื้นที่ขนาด 4 ไร่ ริมถนนพหลโยธิน ใกล้แยกสะพานควาย ในแขวงสามเสนใน เขตพญาไท กรุงเทพมหานคร เปิดให้บริการเมื่อวันที่ 1 พฤษภาคม พ.ศ. 2564 ตัวอาคารสูง 18 ชั้น ถือเป็นการลงทุนครั้งแรกด้านธุรกิจโรงพยาบาลของพฤกษา โฮลดิ้ง
ประวัติ

หลังจากที่บริษัท พฤกษา เรียลเอสเตท จำกัด (มหาชน) ได้ปรับเปลี่ยนโครงสร้างบริษัทเป็นพฤกษา โฮลดิ้ง บริษัทได้ประกาศว่าได้ตัดสินใจลงทุนธุรกิจโรงพยาบาลเป็นครั้งแรก เนื่องจากเป็นธุรกิจที่สามารถสร้างรายได้อย่างต่อเนื่อง อีกทั้งตลาดโรงพยาบาลมีขนาดใหญ่ เลือกทำเลที่อยู่บนถนนสายหลักใจกลางเมือง ใกล้ชุมชน เดินทางสะดวก   โดยจะใช้งบลงทุนไม่เกิน 4,900 ล้านบาท ทั้งนี้พฤกษา โฮลดิ้งยังได้ตั้ง 2 บริษัทลูกถือหุ้นโรงพยาบาล คือ บริษัท โรงพยาบาลวิมุตติ โฮลดิ้ง จำกัด ซึ่งเป็นบริษัทโฮลดิ้ง ถือหุ้นในกลุ่มบริษัท และบริษัท โรงพยาบาลวิมุตติ อินเตอร์เนชั่นแนล จำกัด
โครงการแรกตั้งอยู่บนถนนพหลโยธินก่อนถึงแยกสะพานควาย ขนาดที่ดินประมาณ 7 ไร่เศษ ติดสำนักงานใหญ่ธนาคารออมสิน เดิมเป็นที่ดินส่วนตัวของคุณทองมา วิจิตรพงศ์พันธุ์ ที่ซื้อมานานหลายปี เสนอขายตกประมาณตารางวาละไม่เกิน 580,000 บาท ค่าที่ดิน 900 กว่าล้านบาท ก่อสร้างอาคารราว 2,000 ล้านเศษ ดำเนินการก่อสร้างโรงพยาบาลตั้งแต่ พ.ศ. 2560
โรงพยาบาลวิมุตเปิดให้บริการเมื่อเดือนพฤษภาคม พ.ศ. 2564 เปิดบริการห้องตรวจผู้ป่วยนอกทั้งหมด 120 ห้อง ส่วนคนไข้ในเปิดให้บริการ 100 เตียง โดยจะครบ 235 เตียงใน 2 ปีหลังจากนี้ จากนั้นเปิดตัวศูนย์เบาหวาน ไทรอยด์ ต่อมไร้ท่อ และควบคุมน้ำหนัก
เดอะ แฟนแทสติก โฟร์: จุดเริ่มต้นปฐมบทใหม่

| เดอะ แฟนแทสติก โฟร์: จุดเริ่มต้นปฐมบทใหม่ |
| --- | --- |
กำกับ: แมตต์ แชกแมน
เขียนบท:   เจฟฟ์ คาปลาน  เอียน สปริงเกอร์  จอช ฟรีดแมน  คาเมรอน สไควร์ส  เอริก เพียร์สัน  ปีเตอร์ คาเมรอน 
สร้างจาก: แฟนแทสติกโฟร์ โดย สแตน ลี แจ็ก เคอร์บี
อำนวยการสร้าง: เควิน ไฟกี
นักแสดงนำ:   เปโดร ปัสกัล  วาเนสซา เคอร์บี้  โจเซฟ ควินน์  อีบอน มอสส์-บาครัค  ราล์ฟ อิเนสัน  จูเลีย การ์เนอร์  พอล วอลเตอร์ ฮอเซอร์  จอห์น มัลโควิช  นาตาชา ลีโอนน์  ซาราห์ ไนส์ 
กำกับภาพ: เจส ฮอลล์
ดนตรีประกอบ: ไมเคิล จะคีโน
บริษัทผู้สร้าง: มาร์เวลสตูดิโอส์ 
ผู้จัดจำหน่าย: วอลต์ดิสนีย์สตูดิโอส์โมชันพิกเชอส์
วันฉาย:   25 กรกฎาคม ค.ศ. 2025 (2025-07-25) 
ประเทศ: สหรัฐ
ภาษา: อังกฤษ
เดอะ แฟนแทสติก โฟร์: จุดเริ่มต้นปฐมบทใหม่ (อังกฤษ: The Fantastic Four: First Steps เขียนเป็น The Fantastic 4: First Steps) เป็นภาพยนตร์อเมริกันแนวซูเปอร์ฮีโรที่เตรียมฉายในอนาคต สร้างจากทีมซูเปอร์ฮีโรแฟนแทสติกโฟร์ของมาร์เวลคอมิกส์ ภาพยนตร์สร้างโดย มาร์เวลสตูดิโอส์ และจัดจำหน่ายโดย วอลต์ดิสนีย์สตูดิโอส์โมชันพิกเชอส์ เป็นภาพยนตร์เรื่องที่ 37 ในจักรวาลภาพยนตร์มาร์เวล (MCU) และเป็นการรีบูตครั้งที่สองของภาพยนตร์ชุด แฟนแทสติกโฟร์ ภาพยนตร์กำกับโดย แมตต์ แชกแมน จากบทภาพยนตร์โดยทีมเขียนบท ได้แก่ เจฟฟ์ คาปลันและเอียน สปริงเกอร์, จอช ฟรีดแมน, คาเมรอน สไควร์ส, เอริก เพียร์สัน และปีเตอร์ คาเมรอน ภาพยนตร์ประกอบด้วยนักแสดงนำจำนวนมาก ได้แก่ เปโดร ปัสกัล, วาเนสซา เคอร์บี, โจเซฟ ควินน์ และอีบอน มอสส์-บาครัค ในทีมนักแสดงหลัก ร่วมกับ ราล์ฟ อิเนสัน, จูเลีย การ์เนอร์, พอล วอลเตอร์ ฮอเซอร์, จอห์น มัลโควิช, นาตาชา ลีโอนน์ และซาราห์ ไนส์ ในภาพยนตร์ แฟนแทสติกโฟร์จะต้องปกป้องโลกอนาคตแบบย้อนยุคที่ได้รับแรงบันดาลใจจากยุค 1960 จากการถูกกลืนกินโดย กาแลกตัส สิ่งมีชีวิตในจักรวาล
ทเวนตีท์เซนจูรีฟอกซ์ เริ่มงานสร้างภาพยนตร์แฟนแทสติกโฟร์เรื่องใหม่หลังจาก แฟนทาสติกโฟร์ (2015) ล้มเหลว หลังดิสนีย์เข้าซื้อกิจการในเดือนมีนาคม ค.ศ. 2019 การควบคุมแฟรนไชส์จึงถูกโอนไปยังมาร์เวลสตูดิโอส์ และมีการประกาศสร้างภาพยนตร์เรื่องใหม่ในเดือนกรกฎาคมปีเดียวกัน จอน วัตต์ ได้รับการแต่งตั้งให้เป็นผู้กำกับในเดือนธันวาคม ค.ศ. 2020 แต่ลาออกในเดือนเมษายน ค.ศ. 2022 แชกแมนเข้ามาแทนที่เขาในเดือนกันยายนปีเดียวกัน เมื่อคาปลันและสปริงเกอร์กำลังทำงานกับบทภาพยนตร์ การคัดเลือกนักแสดงเริ่มต้นขึ้นในช่วงต้น ค.ศ. 2023 และฟรีดแมนเข้าร่วมเขียนบทภาพยนตร์ใหม่ในเดือนมีนาคมปีเดียวกัน โดยมีสไควร์สและคาเมรอนเขียนบทด้วย มาร์เวลสตูดิโอต้องการเล่าเรื่องราวใหม่กับตัวละครมากกว่าจะเล่าเรื่องราวต้นกำเนิดของพวกเขาอีกครั้ง เพียร์สันเข้าร่วมขัดเกลาบทภาพยนตร์ในช่วงกลางเดือนกุมภาพันธ์ ค.ศ. 2024 เมื่อมีการประกาศรายชื่อนักแสดงหลัก การถ่ายทำเริ่มต้นตั้งแต่เดือนกรกฎาคมจนถึงพฤศจิกายน ค.ศ. 2024 ที่ไพน์วู้ดสตูดิโอในลอนดอน และมีการถ่ายทำนอกสถานที่ในลอนดอนและสเปน
เดอะ แฟนแทสติก โฟร์: จุดเริ่มต้นปฐมบทใหม่ มีกำหนดเข้าฉายในสหรัฐในวันที่ 25 กรกฎาคม ค.ศ. 2025 โดยเป็นภาพยนตร์เรื่องแรกของเฟสหก ของจักรวาลภาพยนตร์มาร์เวล
เรื่องย่อ

ณ โลกสมัยอนาคตยุค 1960 "จุดเริ่มต้นปฐมบทใหม่" จะพาไปทำความรู้จักกับครอบครัวแรกเริ่มของมาร์เวล รีด ริชาร์ด, ซู สตรอม, จอห์นนี่ สตอร์มและเบน กริมม์ในการเผชิญหน้ากับบททดสอบที่หินที่สุด เมื่อถูกบีบคั้นให้ต้องเป็นผู้กอบกู้ความสงบด้วยสายสัมพันธ์ครอบครัว เมื่อ โลกของพวกเขากำลังถูกเทพเจ้าอย่าง กาแลกตัส และผู้นำสาส์น ซิลเวอร์ เซอเฟอร์ ต้องการจะกลืนกินมัน
แผนการกลืนกินทั้งโลกพร้อมทุกคนอาจไม่ใช่ปัญหาใหญ่ ยกเว้นมันพลันกลายเป็นเรื่องส่วนตัว...
นักแสดง

เปโดร ปัสกัล รับบท รีด ริชาดส์ / มิสเตอร์แฟนแทสติกโฟร์: หัวหน้าของแฟนแทสติกโฟร์
วาเนสซา เคอร์บี รับบท ซู สตอร์ม / อินวิซิเบิลวูแมน: พี่สาวของจอห์นนีและหนึ่งในสมาชิกแฟนแทสติกโฟร์
โจเซฟ ควินน์ รับบท จอห์นนี สตอร์ม / ฮิวแมนทอร์ช:
น้องชายของซู และหนึ่งในสมาชิกแฟนแทสติกโฟร์ ควินน์เป็นแฟนตัวยงของคริส อีแวนส์ ที่รับบทเป็น ทิม สตอรี่ ตัวละครในเรื่อง แฟนแทสติกโฟร์ (2005) และ สี่พลังคนกายสิทธิ์: กำเนิดซิลเวอร์ เซิร์ฟเฟอร์ (2007) แต่ไม่ได้อิงจากเวอร์ชันของอีแวนส์ในการถ่ายทอดเรื่องราวของตัวเอง
อีบอน มอสส์-บาครัค รับบท เบน กริมม์ / เดอะธิง:
สมาชิกกลุ่มแฟนแทสติกโฟร์และอดีตนักบินอวกาศที่ถูกห่อหุ้มด้วยชั้นหินสีส้ม มอสส์-บาครัคถ่ายทอดตัวละครผ่านการจับภาพการแสดงและภาพที่สร้างด้วยคอมพิวเตอร์ (CGI) มากกว่าการแต่งหน้าเทียม และได้หารือเกี่ยวกับกระบวนการนั้นกับมาร์ก รัฟฟาโล ผู้รับบท บรูซ แบนเนอร์ / ฮัลค์ ในจักรวาลภาพยนตร์มาร์เวลโดยใช้เทคโนโลยีเดียวกัน แชคแมนปรึกษาหารือกับนักวิทยาศาสตร์และศึกษาหินในทะเลทรายเพื่อค้นหาข้อมูลอ้างอิงที่ดีที่สุดสำหรับการปรากฏตัวของสิ่งนั้น
จูเลีย การ์เนอร์ รับบท แชลลา-บัล / ซิลเวอร์เซอเฟอร์
ราล์ฟ อิเนสัน รับบท กาแลกตัส: สิ่งมีชีวิตจากต่างดาวที่กินพลังชีวิตของดาวเคราะห์
นอกจากนี้ พอล วอลเตอร์ ฮอเซอร์, จอห์น มัลโควิช, และ นาตาชา ลีโอนน์ ได้รับบทในบทบาทที่ยังไม่ได้เปิดเผย คาดว่าตัวละครโมลแมนจะปรากฏตัว และ รอเบิร์ต ดาวนีย์ จูเนียร์ จะปรากฏตัวเป็น วิกเตอร์ ฟอน ดูม / ดอกเตอร์ดูม ในฉากหลังเครดิต
แหล่งข้อมูลอื่น

วิกิสนเทศมีข้อมูลที่เกี่ยวข้องกับเดอะ แฟนแทสติก โฟร์: จุดเริ่มต้นปฐมบทใหม่
เว็บไซต์ทางการ at Marvel.com
เดอะ แฟนแทสติก โฟร์: จุดเริ่มต้นปฐมบทใหม่ ที่อินเทอร์เน็ตมูวีเดตาเบส
ขั้นตอนวิธีของโกสรชุ

ขั้นตอนวิธีของโกสรชุ (อังกฤษ: Kosaraju's_algorithm) หรือ ขั้นตอนวิธีของโกสรชุ-ชารีร์ (อังกฤษ: Kosaraju-Sharir algorithm) เป็นขั้นตอนวิธีสำหรับใช้หา ส่วนประกอบที่เชื่อมกันแบบเข้ม ของกราฟระบุทิศทาง (directed graph) ขั้นตอนวิธีนี้ใช้ประโยชน์จากหลักความจริงที่ว่า ทรานสโพสของกราฟ (กราฟเดียวกันที่เส้นเชื่อมทุกเส้นกลับทิศทางจากของเดิม) จะมีส่วนประกอบที่เชื่อมกันแบบเข้ม อันเดียวกับกราฟนั้น ๆ
ประวัติ

ในปี พ.ศ. 2521 โกสรชุ (Sambasiva Rao Kosaraju) ศาสตราจารย์สาขาวิทยาการคอมพิวเตอร์แห่งมหาวิทยาลัยจอนส์ฮอปกินส์ ชาวอินเดีย ได้เขียนเอกสารวิจัย เรื่องขั้นตอนวิธีการคำนวณหาส่วนประกอบที่เชื่อมกันแบบเข้มของกราฟระบุทิศทางอย่างมีประสิทธิภาพ ขั้นตอนวิธีนี้ภายหลังได้ถูกเรียกว่า ขั้นตอนวิธีของโกสรชุ-ชารีร์ แต่เอกสารวิจัยดังกล่าวไม่ได้ถูกตีพิมพ์ ต่อมาขั้นตอนวิธีนี้ถูกเผยแพร่โดยอัลเฟร็ด อาโฮ (Alfred Aho) จอห์น ฮอปครอฟ (John Hopcroft) และเจฟเฟรย์ อัลแมน (Jeffrey Ullman)
ขั้นตอนวิธี

อัลกอรึทึมของโกสรชุ-ชารีร์ นั้นมีหลักการดังนี้
ให้ G เป็นกราฟระบุทิศทาง (directed graph) และ S แทนกองซ้อน (stack) ที่ว่างเปล่า
While S ยังไม่ได้เก็บจุดยอดทุกจุด
เลือกจุดยอด v ที่ไม่อยู่ใน S แล้วทำ Depth-first search โดยเริ่มต้นที่ v จากนั้นทุกครั้งที่ Depth-first search เข้าไปถึงปม u จนเสร็จ ก็ให้ push u เข้าไปใน S
กลับทิศของทุกเส้นเชื่อมเพื่อจะได้ transpose ของกราฟ
While S ไม่ว่าง
Pop จุดยอด v ออกมาจากกองซ้อน S แล้วทำ Depth-first search โดยเริ่มต้นที่ v จะพบว่าเซตของจุดยอดที่เข้าถึงได้จาก v จะเป็นส่วนประกอบที่เชื่อมกันแบบเข้มที่มี v อยู่ภายใน ดังนั้นก็จำจุดยอดเหล่านี้ไว้ และลบจุดยอดเหล่านี้ออกจากกราฟ G และกองซ้อน S
ประสิทธิภาพการทำงาน

หากกราฟถูกเก็บข้อมูลในรูปแบบ adjacency list เมื่อใช้อัลกอรึทึมของโกสรชุ-ชารีร์ จะเกิดการเดินทางเข้าไปในกราฟ 2 ครั้ง และการ reverse กราฟอีก 1 ครั้ง แต่เนื่องจากเราใช้ adjacency list เก็บข้อมูล เราจะสามารถสร้างกราฟ reverse ได้ขณะที่เดินทางเข้าไปในกราฟครั้งแรก ทำให้แท้จริงแล้วการเวลาการทำงานจะคำนวณจากการเดินทางเข้าไปในกราฟ 2 ครั้งเท่านั้น จึงพบว่าประสิทธิภาพของขั้นตอนวิธีนี้เท่ากับ Θ(V+E) (เส้นตรง) เมื่อ V แทนจำนวนจุดยอด และ E แทนจำนวนเส้นเชื่อม ซึ่งถือว่าประสิทธิภาพเป็น asymptotically optimal เพราะเวลาการทำงานนั้นตรงกับขอบเขตล่าง (lower bound) เพราะทุกๆ ขั้นตอนวิธีจะต้องตรวจสอบทุกจุดยอดกับเส้นเชื่อม ดังนั้นตามหลักการแล้วขั้นตอนวิธีนี้เป็นขั้นตอนวิธีที่ง่ายและมีประสิทธิภาพ แต่ในทางปฏิบัติจะมีประสิทธิภาพต่ำกว่าขั้นตอนวิธีของ Tarjan หรือขั้นตอนวิธีของ Gabow ที่สามารถหาส่วนประกอบที่เชื่อมกันแบบเข้มได้โดยเดินทางเข้าไปในกราฟเพียงแค่รอบเดียว
ถ้ากราฟถูกเก็บข้อมูลในรูปแบบ adjacency matrix ขั้นตอนวิธีจะใช้เวลาทำงาน O(V2)
การพิสูจน์ขั้นตอนวิธีของโกสรชุ

พิสูจน์ว่าขั้นตอนวิธีของโกสรชุนั้นใช้ได้จริง โดยพิสูจน์ว่าจุดยอด s และ t อยู่ในต้นไม้ค้นหาเชิงลึก (Depth-first search tree) ต้นเดียวกันในกราฟ G ก็ต่อเมื่อ s และ t นั้นอยู่ในส่วนประกอบที่เชื่อมกันแบบเข้มเดียวกัน
กรณีที่ 1 s และ t อยู่ในต้นไม้ค้นหาเชิงลึกคนละต้น
แสดงว่าเส้นเชื่อมใดๆ ระหว่างปมในต้นไม้ที่มี s กับปมในต้นไม้ที่มี t จะเป็นเส้นเชื่อมที่เชื่อมระหว่างต้นไม้ 2 ต้น เนื่องจากเส้นเชื่อมระหว่างต้นไม้สองต้นจะเดินทางไปได้ในทิศทางเดียวเท่านั้น จึงสรุปได้ว่า s และ t ไม่อยู่ในส่วนประกอบที่เชื่อมกันแบบเข้มเดียวกัน
กรณีที่ 2 s และ t อยู่ในต้นไม้ค้นหาเชิงลึกต้นเดียวกัน
กำหนดให้ r แทนรากของต้นไม้, G’ แทนทรานสโพสต์ของกราฟ G
มีทางเดิน (path) จาก s ไป r ในกราฟ G’ (เนื่องจากมีทางเดินจาก r ไป s ใน G)
r มีเลข postorder สูงกว่า s เมื่อทำการค้นหาเชิงลึกใน G’ (มิเช่นนั้น s จะต้องเป็นรากของต้นไม้)
r ต้องเป็นปมบรรพบุรุษของ s ในกราฟ G’ (เนื่องจาก 1 และ 2)
จะต้องมีทางเดินจาก r ไป s ใน G’ (เนื่องจาก 3)
มีทางเดินจาก r ไป s และจาก s ไป r ในกราฟ G (เนื่องจาก 1 และ 4)
s และ r นั้นอยู่ใน ส่วนประกอบที่เชื่อมกันแบบเข้มเดียวกัน (เนื่องจาก 5)
ใช้เหตุผลเดียวกันในการพิสูจน์จุดยอด r และ t
จะได้ว่าถ้า s กับ r อยู่ในส่วนประกอบที่เชื่อมกันแบบเข้มเดียวกัน และ r กับ t อยู่ในส่วนประกอบที่เชื่อมกันแบบเข้มเดียวกัน แล้ว s กับ r ก็จะอยู่ในส่วนประกอบที่เชื่อมกันแบบเข้มเดียวกันด้วย
แหล่งข้อมูลอื่น

A description and proof of Kosaraju's Algorithm
Good Math, Bad Math: Computing Strongly Connected Components เก็บถาวร 2012-02-05 ที่ เวย์แบ็กแมชชีน
Java implementation at AlgoWiki.net เก็บถาวร 2010-11-16 ที่ เวย์แบ็กแมชชีน
ลูบคมพยัคฆ์

| ลูบคมพยัคฆ์ |
| --- | --- |
กำกับ: กัญชลีกร
เขียนบท: สายชล
บทภาพยนตร์: กัญชลีกร
อำนวยการสร้าง: อุดมศักดิ์ ศรีบุญนาค
นักแสดงนำ: สรพงศ์ ชาตรี นันทิดา แก้วบัวสาย
กำกับคิวบู๊: ลักษณ์ อภิชาติ
บริษัทผู้สร้าง: อุดมศักดิ์ภาพยนตร์  
ผู้จัดจำหน่าย: อุดมศักดิ์ภาพยนตร์
วันฉาย: พ.ศ. 2526
ประเทศ: ไทย
ภาษา: ไทย
ลูบคมพยัคฆ์ เป็นภาพยนตร์ไทยแนวโลดโผน ขนาด 35 มม. พากย์เสียงในฟิล์ม ปี 2526 จากการกำกับของผู้ที่ใช้นามแฝงว่า กัญชลีกร นำแสดงโดยสรพงศ์ ชาตรี และนันทิดา แก้วบัวสาย เข้าฉายครั้งแรกเมื่อปี พ.ศ. 2526
เนื้อเรื่อง

ลูบคมพยัคฆ์ เรื่องราวของ กล้า สุรกานต์ (สรพงศ์ ชาตรี) อดีตทหารรับจ้างที่เดินทางกลับมาบ้านที่เขานางเสือ และได้ทราบข่าวจาก แก้ว สุรกานต์ (วิทยา สุขดำรงค์) พี่ชายขี้เมาที่ประกอบอาชีพเป็นพรานป่าว่าพ่อของพวกเขาถูกฆ่าตายด้วยการพุ่งหอกลงจากหลังช้างแบบเดียวกับการล่าสัตว์ด้วยน้ำมือของ พยัคฆ์ (สุเชาว์ พงษ์วิไล) อดีตเพื่อนรักและเป็นหลานชายของ นายอำนาจ (สมจินต์ ธรรมทัต) ผู้มีอิทธิพลในเขานางเสือ เนื่องจากพ่อของแก้วและกล้าไม่ยอมขายที่ดิน
กล้าจึงเริ่มต้นปฏิบัติการสะสางบัญชีแค้นกับพยัคฆ์และนายอำนาจ โดยได้รับความช่วยเหลือจาก หมอเทพ (โกวิท วัฒนกุล) หมอประจำตำบลคนใหม่ที่เพิ่งย้ายมาประจำการได้ไม่นาน
นักแสดงและตัวละคร

| นักแสดงหลัก> ตัวละคร | นักแสดงหลัก> รับบท |
| --- | --- |
กล้า สุรกานต์: สรพงศ์ ชาตรี
หงส์ฟ้า: นันทิดา แก้วบัวสาย
หมอเทพ: โกวิท วัฒนกุล
พิณทอง: วิยะดา อุมารินทร์
พยัคฆ์: สุเชาว์ พงษ์วิไล
นายอำนาจ: สมจินต์ ธรรมทัต
นักแสดงสมทบ
พิง สุพรรณ: ลักษณ์ อภิชาติ
บันทึกรักของพิมพ์ฉวี

| บันทึกรักของพิมพ์ฉวี |
| --- | --- |

กำกับ: ศิริ ศิริจินดา
อำนวยการสร้าง: วงทอง ผลานุสนธิ์
นักแสดงนำ: มิตร ชัยบัญชา   เพชรา เชาวราษฎร์ ขวัญใจ สอาดรักษ์ วรเทพ เทพจินดา  ชฎาพร วชิระปราณี วงทอง ผลานุสนธิ์  สุวิน สว่างรัตน์  ดอกดิน กัญญามาลย์
ผู้บรรยาย: รุจิรา-มารศรี
กำกับภาพ: สมาน ทองทรัพย์สิน
บริษัทผู้สร้าง: จินดาวรรณภาพยนตร์  
วันฉาย: 24 กุมภาพันธ์ พ.ศ. 2505
ข้อมูลจากฐานข้อมูลภาพยนตร์ไทย
บันทึกรักพิมพ์ฉวี (2505)
บันทึกรักของพิมพ์ฉวี เป็นภาพยนตร์ไทย 16 มม. สีธรรมชาติ  (รุจิรา-มารศรี) พากย์  ออกฉายครั้งแรกเมื่อวันที่ 24 กุมภาพันธ์ พ.ศ. 2505 ที่ศาลาเฉลิมกรุง กำกับโดยศิริ ศิริจินดา นำแสดงโดยมิตร ชัยบัญชา, เพชรา เชาวราษฎร์และชฎาพร วชิระปราณี ถือเป็นภาพยนตร์ เรื่องแรกของ เพชรา เชาวราษฎร์  ที่รับบทเป็นพิมพ์ฉวี สาวชาวไร่ผู้มีหัวใจใสซื่อ  ที่ทำทุกอย่างเพื่อส่งเสียแฟนหนุ่มจนจบการศึกษา แต่เมื่อกลับมาพบว่าเขากลับมาพร้อมกับผู้หญิงคนใหม่
เคยเป็นละครวิทยุคณะกันตนามาก่อน จากบทประพันธ์ของ ประดิษฐ์ กัลย์จาฤก
ต่อมาในปี พ.ศ. 2524 เป็นละครโทรทัศน์ทางช่อง 7 มีนางเอกคือ อุทุมพร ศิลาพันธ์, ปรัชญา อัครพล
บันทึกรักของพิมพ์ฉวี เป็นเรื่องราวของพิมพ์ฉวีหลงรักอาทร หนุ่มเจ้าเล่ห์อย่างหมดใจจนยอมพลีกายให้เขาจนตั้งท้อง แต่หารู้ไม่ว่าเจ้าหนุ่มหลอกให้พิมพ์ฉวีหลงรักทุ่มชีวิตทำงานส่งเขาไปเรียนต่อเมืองนอก ที่สุดอาทรก็ได้ไปสมใจทิ้งให้พิมพ์ฉวีอุ้มท้องรอ จนเธอตัดสินใจแต่งงานกับหนุ่มที่แอบชอบเพื่อรออาทรมารับรู้ความจริง ทว่าหนุ่มเจ้าเล่ห์กลับมาพร้อมคู่หมั้นสาวคนใหม่ ฝ่ายพิมพ์ฉวีที่สิ้นเนื้อประดาตัวจึงถูกถีบหัวส่ง ต้องเผชิญวิบากกรรมชีวิตถึงขั้นคิดฆ่าตัวตาย เป็นผลงานเรื่องแรกที่ทำให้เกิดคู่ขวัญที่ยิ่งใหญ่ของโลกภาพยนตร์ไทย มิตร – เพชรา[ต้องการอ้างอิง]
ได้รับคัดเลือกขึ้นทะเบียนเป็น มรดกภาพยนตร์ของชาติ เนื่องในโอกาสวันอนุรักษ์หนังไทย เมื่อเดือนตุลาคม พ.ศ. 2555
เรื่องย่อ

พิมพ์ฉวี (เพชรา เชาวราษฎร์) สาวน้อยบ้านนา ที่หลงรักหนุ่มรูปงามอย่างหมดหัวใจ อาทร (มิตร ชัยบัญชา) ชายหนุ่มที่ใฝ่เรียนมีความทะเยอทะยานที่ปรับฐานะตนเอง เขามีความต้องการที่จะไปเรียนต่อต่างประเทศแต่ไม่มีทุนเรียน จึงหาหนทางที่จะไปเรียนต่อโดยรวบรัดให้พิมพ์ฉวีตกเป็นเมียเพื่อที่จะหลอกใช้ได้ง่ายขึ้นและทำได้สำเร็จ จนกระทั่งพิมพ์ฉวีตั้งท้องและหาทางออกให้ตัวเองไม่ได้จึงนำความไปปรึกษาพ่อของอาทร จึงได้แนะนำให้แต่งงานกับอีกหนึ่งชายหนุ่มที่แอบหลงรักพิมพ์ฉวี
พิมพ์ฉวีตกลงแต่งและรอให้อาทร กลับจากนอกและจะได้เปิดเผยความจริง แต่เหตุการณ์กลับไม่เป็นเช่นนั้น อาทรกลับมาพร้อมคู่หมั้น เต็มดวง อาทรไม่ยอมรับในความเป็นพ่อของเด็กและบ่ายเบี่ยงต่อการเข้าหาพิมพ์ฉวี จนกระทั่ง พิมพ์ฉวี หมดเนื้อหมดตัวจากการส่งเสียให้อาทรได้เล่าเรียนจนนายทุนที่พิมพ์ฉวีกู้มาเข้ามายึดบ้าน ทำให้พิมพ์ฉวีตัดสินใจฆ่าตัวตาย แต่ได้รับความช่วยเหลือจากเศรษฐีคนหนึ่งที่มีใจเอื้อเฟื้อ
ภายหลังคู่หมั้นอาทร รู้ความจริงว่าอาทรไม่ได้รวยจริงจึงหันมาสนใจหนุ่มเศรษฐี มาวันหนึ่งในงานเลี้ยงหนุ่มเศรษฐี ได้ประกาศให้ทุกคนได้รับรู้ว่าตนได้ซื้อบ้านให้หลังใหญ่ให้พิมพ์ฉวี ทำให้ทุกคนตกใจและคาดไม่ถึง ครั้งนี้ทำให้อาทรสำนึกผิดและละอาย แต่ได้รับการให้อภัยจากพิมพ์ฉวี จึงได้ครองรักกันตลอดไป
นักแสดง

| 0 | 1 | 2 | 3 |
| --- | --- | --- | --- |
| รูปแบบการนำเสนอ | ปี | อาทร | พิมพฉวี |
| ภาพยนตร์ | พ.ศ. 2505 | มิตร  ชัยบัญชา | เพชรา  เชาวราษฎร์ |
| ละครโทรทัศน์ | พ.ศ. 2524 | ปรัชญา อัครพล | อุทุมพร ศิลาพันธ์ |
จูกัดเจี๋ยม

ขุนพลและขุนนางของจ๊กก๊ก (ค.ศ. 227-263)
| จูกัดเจี๋ยม (จูเก่อ จาน) |
| --- | --- |
諸葛瞻
ภาพวาดจูกัดเจี๋ยมในสมัยราชวงศ์ชิง

ขุนพลพิทักษ์ (衛將軍 เว่ย์เจียงจฺวิน) (รักษาการ)
ดำรงตำแหน่ง ค.ศ. 261 (261) – ค.ศ. 263 (263)
กษัตริย์: เล่าเสี้ยน
ผู้พิทักษ์นครหลวง (都護 ตูฮู่) (รักษาการ)
ดำรงตำแหน่ง ค.ศ. 261 (261) – ค.ศ. 263 (263)
กษัตริย์: เล่าเสี้ยน
ขุนพลที่ปรึกษาทัพ (軍師將軍 จฺวินชือเจียงจฺวิน)
ดำรงตำแหน่ง ค.ศ. ? (?) – ค.ศ. ? (?)
กษัตริย์: เล่าเสี้ยน
รองราชเลขาธิการ (尚書僕射 ช่างชูผูเช่อ)
ดำรงตำแหน่ง ค.ศ. ? (?) – ค.ศ. ? (?)
กษัตริย์: เล่าเสี้ยน
 
ข้อมูลส่วนบุคคล
เกิด: ค.ศ. 227 นครเฉิงตู มณฑลเสฉวน
เสียชีวิต: ป. พฤศจิกายน ค.ศ. 263 (36 ปี) นครเหมียนจู๋ มณฑลเสฉวน
คู่สมรส: พระธิดาของเล่าเสี้ยน
บุตร: จูกัดสง จูเก่อ จิง
บุพการี: จูกัดเหลียง (บิดา)
อาชีพ: ขุนพล, ขุนนาง
ชื่อรอง: ซือ-ยฺเหวี่ยน (思遠)
บรรดาศักดิ์: อู่เซียงโหว (武鄉侯)

จูกัดเจี๋ยม (ค.ศ. 227 – ป. พฤศจิกายน ค.ศ. 263) มีชื่อในภาษาจีนกลางว่า จูเก่อ จาน (จีน: 諸葛瞻; พินอิน: Zhūgě Zhān) ชื่อรอง ซือ-ยฺเหวี่ยน (จีน: 思遠; พินอิน: Sīyuǎn) เป็นขุนพลและขุนนางของรัฐจ๊กก๊กในยุคสามก๊กของจีน เป็นบุตรชายของจูกัดเหลียงอัครมหาเสนาบดีคนแรกของจ๊กก๊ก
ประวัติช่วงต้น

เมื่อจูกัดเจี๋ยมมีอายุ 16 ปี ได้สมรสกับเจ้าหญิงแห่งจ๊กก๊ก (พระธิดาของเล่าเสี้ยนจักรพรรดิจ๊กก๊ก) และได้รับการแต่งตั้งเป็นนายกองทหารม้า (騎都尉 ฉีตูเว่ย์) หนึ่งปีถัดมา จูกัดเจี๋ยมได้เลื่อนเป็นขุนพลราชองครักษ์ (中郎將 จงหลางเจี้ยง) ในหน่วยยฺหวี่หลิน (羽林) แห่งกองกำลังราชองครักษ์ ภายหลังได้ดำรงตำแหน่งในราชสำนักจ๊กก๊ก ได้แก่ ขุนนางมหาดเล็ก (侍中 ชื่อจง), รองราชเลขาธิการ (尚書僕射 ช่างชูผูเช่อ) และขุนพลที่ปรึกษาทัพ (軍師將軍 จฺวินชือเจียงจฺวิน)
นอกจากการรับราชการเป็นขุนนางแล้ว จูกัดเจี๋ยมยังมีทักษะด้านการวาดภาพและการเขียนอักษรวิจิตร เนื่องจากผู้คนในจ๊กก๊กคิดถึงจูกัดเหลียงที่เสียชีวิตใน ค.ศ. 234 เป็นอย่างมาก จึงชื่นชอบจูกัดเจี๋ยมเป็นพิเศษในเรื่องความสามารถของจูกัดเจี๋ยม เพราะจูกัดเจี๋ยมทำให้ผู้คนนึกถึงจูกัดเหลียงผู้เป็นบิดา เมื่อใดก็ตามที่ราชสำนักจ๊กก๊กดำเนินนโยบายซึ่งเป็นที่เห็นชอบ ผู้คนก็จะยกให้เป็นผลงานของจูกัดเจี๋ยม แม้ว่าเรื่องนั้น ๆ อาจไม่เกี่ยวข้องกับจูกัดเจี๋ยมเลยก็ตาม เนื่องจากจูกัดเหลียงไม่เคยจัดตั้งสำนักประวัติศาสตร์อย่างเป็นทางการใด ๆ ในราชสำนักจ๊กก๊ก จึงยากที่จะแยกแยะว่าจูกัดเจี๋ยมมีส่วนเกี่ยวข้องกับนโยบายใดบ้าง แม้ว่าเป็นที่ชัดเจนว่าชื่อเสียงของจูกัดเจี๋ยมยิ่งใหญ่กว่าผลงานจริง ๆ ที่จูกัดเจี๋ยมกระทำ
จุดสูงสุดของอำนาจ

การเลื่อนตำแหน่งบ่อยครั้งของจูกัดเจี๋ยมดำเนินต่อไปจนกระทั่งจูกัดเจี๋ยมขึ้นมามีตำแหน่งสูงสุดของระบบบริหารของราชสำนักคือเป็นราชเลขาธิการ ในช่วงเวลาเดียวกันนั้น จูกัดเจี๋ยมยังได้รับการแต่งตั้งให้เป็นรักษาการผู้พิทักษ์นครหลวง (都護 ฮู่จฺวิน) และรักษาการขุนพลพิทักษ์ (衛將軍 เว่ย์เจียงจฺวิน)
จูกัดเจี๋ยมได้เห็นการที่จูกัดเหลียงบิดาของคนใช้นโยบายแข็งกร้าวต่อวุยก๊กที่เป็นรัฐอริของจ๊กก๊กในรูปของการศึก 5 ครั้งระหว่างปี ค.ศ. 228 ถึงปี ค.ศ. 234 จูกัดเจี๋ยมจึงตระหนักถึงอันตรายโดยเนื้อแท้ของการใช้กำลังทหารมากเกินไป โดยเฉพาะสำหรับจ๊กก๊กที่มีกำลังด้อยกว่าวุยก๊กในแง่ของกำลังทางการทหารและกำลังทางเศรษฐกิจ หลังเกียงอุยขึ้นเป็นผู้บัญชาการทัพทั้งหมดของจ๊กก๊กโดยพฤตินัย จูกัดเจี๋ยมพยายามทัดทานไม่ให้เกียงอุยทำศึกกับวุยก๊กต่อไปแต่ไม่เป็นผล เกียงอุยยกทัพไปทำศึกกับวุยก๊กทั้งหมด 11 ครั้งระหว่างปี ค.ศ. 240 ถึง ค.ศ. 262 หลังเกียงอุยประสบความพ่ายแพ้ยับเยินจากการรบกับทัพวุยก๊ก จูกัดเจี๋ยมจึงเขียนฎีกาถึงเล่าเสี้ยนจักรพรรดิจ๊กก๊ก ทูลเสนอให้ปลดเกียงอุยจากอำนาจบัญชาการทหารและตั้งเงียมอูซึ่งเป็นสหายของขันทีฮุยโฮขึ้นแทนที่ ฎีกาของจูกัดเจี๋ยมถึงเล่าเสี้ยนได้รับการเก็บรักษาไว้และยังมีอยู่ในยุคราชวงศ์จิ้น แต่ไม่ทราบแน่ชัดว่าเล่าเสี้ยนทรงปฏิบัติตามคำแนะนำของจูกัดเจี๋ยมหรือไม่ เพราะเกียงอุยไม่ได้กลับไปเซงโต๋ (成都 เฉิงตู) นครหลวงของจ๊กก๊ก หลังจากความล้มเหลวในการทำศึกครั้งสุดท้ายจากทั้งหมด 11 ครั้ง อาจเป็นเพราะว่าเกียงอุยรู้ว่าผู้คนในจ๊กก๊กไม่พอใจตนมากขึ้น เล่าเสี้ยนยังทรงประนีประนอมกับข้อเสนอของจูกัดเจี๋ยมที่จะเปลี่ยนจากท่าทีเชิงโจมตีต่อวุยก๊กให้เป็นท่าทีเชิงป้องกัน เนื่องจากก่อนหน้านี้พระองค์ให้เปลี่ยนรูปแบบป้องกันที่ลองและทดสอบแล้วของอุยเอี๋ยน แทนที่ด้วยยุทธวิธีที่มีความเสี่ยงสูงแต่ก็ให้ผลตอบแทนสูงของเกียงอุย
ก่อนหน้านี้ อุยเอี๋ยนขุนพลจ๊กก๊กคิดค้นยุทธวิธีเชิงป้องกันเพื่อขัดขวางและขับไล่ทัพที่รุกราน โดยการการสร้าง "ค่ายคุ้มกัน" ไว้บริเวณชานเมืองและทางออกของเส้นทางที่นำไปสู่เมืองฮันต๋ง (漢中 ฮั่นจง) อันเป็นจุดยุทธศาสตร์บนถนนที่นำไปสู่ใจกลางของจ๊กก๊ก แม้ภายหลังการเสียชีวิตของอุยเอี๋ยน เล่าเสี้ยนก็ยังทรงให้ปฏิบัติตามแนวทางนี้ซึ่งทำให้ทัพจ๊กก๊กสามารถป้องการการบุกของทัพวุยก๊กได้ทุกครั้ง แต่เกียงอุยโต้แย้งว่ายุทธวิธีของอุยเอี๋ยนนั้น "ทำได้เพียงขับไล่ข้าศึกเท่านั้น แต่ไม่อาจเก็บเกี่ยวผลประโยชน์ใหญ่ได้" เกียงอุยคาดหวังชัยชนะที่เด็ดขาด จึงเสนอให้ละทิ้งค่ายที่อุยเอี๋ยนสร้างขึ้นและถอนกำลังทหารออกจากด่านต่าง ๆ ในเทือกเขาฉินหลิ่ง (秦岭) ทั้งหมด เพื่อที่จะสามารถลวงทัพวุยก๊กที่บุกเข้ามาให้ยกล่วงเข้าไปในแดนเมืองฮันต๋ง ที่ซึ่งกำลังทหารวุยก๊กที่เหนื่อยล้าจะถูกสกัด และถูกทัพจ๊กก๊กตีแตกพ่ายระหว่างล่าถอยได้โดยง่าย เกียงอุยอ้างว่าการจัดการของตนจะสามารถบรรลุชัยชนะเด็ดขาดอย่างที่ไม่เคยคิดมาก่อนขณะเพิ่งสร้างแนวป้องกันตามแนวเทือกเขาฉินหลิ่ง เนื่องจากการวิเคราะห์ของเกียงอุยฟังมีเหตุผลและมีคุณค่า จูกัดเจี๋ยมจึงไม่คัดค้านการรื้อป้อมปราการที่เชื่อมโยงกันของอุยเอี๋ยน
ความพยายามในการปกป้องจ๊กก๊กที่ไร้ผล

ในช่วงต้นปี ค.ศ. 263 เกียงอุยขอกำลังเสริมจากเซงโต๋หลังได้ยินว่าราชสำนักวุยก๊กตั้งให้ขุนพลจงโฮยรับผิดชอบราชการทหารตามแนวชายแดนวุยก๊ก-จ๊กก๊ก แต่เล่าเสี้ยนทรงเชื่อคำทำนายของแม่มดหมอผีที่ฮุยโฮแนะนำ ซึ่งทำนายว่าวุยก๊กจะไม่โจมตีจ๊กก๊ก เล่าเสี้ยนจึงไม่ทรงแจ้งจูกัดเจี๋ยมเกี่ยวกับคำทูลเตือนของเกียงอุย แต่เล่าเสี้ยนก็ทรงส่งกำลังเสริมก่อนที่วุยก๊กจะเริ่มการบุก
เมื่อทัพวุยก๊กเริ่มเคลื่อนพลมายังจ๊กก๊กในเดือนกันยายน ค.ศ. 263 แผนในครึ่งแรกของเกียงอุยได้ผล คือเมื่อทัพวุยก๊กยกมาโดยไม่มีการต่อต้านจนมาถึงอำเภอฮั่นเสีย (漢城縣 ฮั่นเฉิงเซี่ยน; ปัจจุบันคืออำเภอเหมี่ยน มณฑลฉ่านซี) และอำเภอก๊กเสีย (樂城縣 เล่อเฉิงเซี่ยน; ปัจจุบันคืออำเภอเฉิงกู้ มณฑลฉ่านซี) ซึ่งทำหน้าที่เป็นเหยื่อล่อเพื่อบั่นทอนกำลังข้าศึก แต่จงโฮยส่งกองกำลังแยกที่เล็กกว่า 2 กองเข้าโจมตี 2 อำเภอ ตัวจงโฮยนำทัพหลักของวุยก๊กรุดหน้าเข้าอาณาเขตของจ๊กก๊ก ใน ช่วงเวลาเดียวกัน เกียงอุยพ่ายแพ้ให้กับขุนพลวุยก๊กอองกิ๋น (王頎 หวาง ฉี) และเอียวหัว (楊欣 หยาง ซิน) และต้องล่าถอยไปยังด่านภูเขาที่มีป้อมปราการป้องกันแน่นหนาที่เกียมโก๊ะ (劍閣 เจี้ยนเก๋อ; ในอำเภอเจี้ยนเก๋อ มณฑลเสฉวนในปัจจุบัน) เมื่อจูกัดเจี๋ยมรู้ว่าแผนของเกียงอุยล้มเหลวและความหายนะของจ๊กก๊กกำลังใกล้เข้ามา จูกัดเจี๋ยมจึงรีบรวบรวมกำลังทหารในเซงโต๋และยกไปยังอำเภอโปยเสีย (涪縣 ฝูเซี่ยน; ในนครเหมียนหยาง มณฑลเสฉวนในปัจจุบัน) เพื่อเตรียมการป้องกันครั้งสุดท้าย
ความพยายามในการปกป้องจ๊กก๊กที่ไร้ผล > การรบกับเตงงายและการเสียชีวิต

ความเคลื่อนไหวทางการทหารดังกล่าวเกิดขึ้นภายในไม่กี่สัปดาห์ การรุดหน้าอย่างรวดเร็วของจงโฮยทำให้ขุนพลจ๊กก๊กส่วนใหญ่ตกตะลึง เมื่อตระหนักถึงอันตรายของการปล่อยให้ข้าศึกยกล่วงเข้ามา เกียงอุยและขุนพลคนอื่น ๆ จึงยังคงตั้งมั่นอยู่ที่เกียมโก๊ะ จูกัดเจี๋ยมรู้ว่าเกียงอุยป้องกันได้เป็นอย่างดี จึงไม่ส่งกำลังเสริมไปที่เกียมโก๊ะ แต่ตั้งมั่นในอำเภอโปยเสีย เมื่อเตงงายขุนพลวุยก๊กปรากฏพร้อมกำลังทหารอย่างกะทันหันที่อิวกั๋ง (江由 เจียงโหยว) หลังใช้ทางลัดอันตรายข้ามภูมิประเทศภูเขา ข้าราชการที่รักษาอิวกั๋งยอมจำนนโดยไม่ต่อสู้ หฺวาง ฉง (黃崇) บุตรชายของอุยก๋วน (黃權 หฺวาง เฉฺวียน) โน้มน้าวหลายครั้งให้จูกัดเอี๋ยนเคลื่อนพลอย่างรวดเร็วและเข้ายึดภูมิประเทศที่ได้เปรียบก่อนที่เตงงายจะยึดได้ แต่จูกัดเอี๋ยนเห็นว่าแผนการของหฺวาง ฉงเสี่ยงเกินไป จึงใช้แนวทางที่ "รอบคอบ" มากกว่าแทน เมื่อหฺวาง ฉงโน้มน้าวจูกัดเจี๋ยมหลายครั้งให้ยกเข้าโจมตีเตงงาย จูกัดเจี๋ยมจึงยอมให้และส่งกองหน้าไปลองโจมตีข้าศึกแต่ถูกตีแตกพ่าย จากนั้นจูกัดเจี๋ยมจึงออกจากอำเภอโปยเสียไปยังอำเภอกิมก๊ก (綿竹 เหมียนจู๋) ซึ่งมีป้อมปราการดีกว่า ที่ซึ่งจูกัดเจี๋ยมวางแผนจะยืนหยัดต่อต้านเตงงายเป็นครั้งสุดท้าย
เมื่อเตงงายล้อมจูกัดเจี๋ยมที่กิมก๊ก เตงงายเสนอโอกาสให้จูกัดเจี๋ยมยอมจำนนและให้คำมั่นว่าจะเสนอกับราชสำนักวุยก๊กให้ตั้งจูกัดเจี๋ยมเป็นหลงเสอ้อง (琅邪王 หลางหยาหวาง) หรืออ๋องแห่งลองเอี๋ยหากจูกัดเจี๋ยมยอมจำนน แต่จูกัดเจี๋ยมปฏิเสธและให้นำตัวคนนำสารของเตงงายไปประหารชีวิต จากนั้นจึงสั่งให้กำลังทหารเตรียมการรบนอกด่าน ในเวลานั้นมีบุคคลสำคัญอื่น ๆ ของจ๊กก๊กอยู่กับจูกัดเจี๋ยมที่กิมก๊ก ได้แก่ เตียวจุ๋น (張遵 จาง จุน; หลานปู่ของเตียวหุย), หลี่ ฉิว (李球; นายกองราชองครักษ์), หฺวาง ฉง รวมถึงจูกัดสงบุตรชายคนโตของจูกัดเจี๋ยม หลังจากที่หฺวาง ฉงกล่าวต่อทหารจ๊กก๊กเพื่อเพิ่มขวัญกำลังใจ ทั้งสองฝ่ายก็เริ่มเข้ารบกัน เตงงายสั่งให้เตงต๋ง (鄧忠 เติ้ง จง) บุตรชายและสุเมา  (師纂 ชือ จฺว่าน) นายทหารอีกคนให้ตีขนาบตำแหน่งของจูกัดเจี๋ยม ทั้งสองเคลื่อนกำลังไปทางซ้ายและทางขวาของกระบวนทัพจ๊กก๊ก แต่ทัพจ๊กก๊กสกัดไว้และขับไล่กลับไป มีเพียงทัพหลักของเตงงายที่ยังตั้งมั่นอยู่ เมื่อเตงต๋งและสุเมากล่าวว่าไม่มีทางทำลายกระบวนทัพและเสนอให้ล่าถอย เตงงายพูดด้วยโกรธว่าทั้งคู่จะต้องชนะหากต้องการมีชีวิตต่อไป และขู่ว่าจะประหารชีวิตใครก็ตามที่พูดให้ล่าถอย เตงต๋งและสุมาจึงนำทหารเข้าโจมตีกระบวนทัพของจ๊กก๊กอีกครั้งและตีแตกเป็นผลสำเร็จ จูกัดเจี๋ยม, จูกัดสง, เตียวจุ๋น, หลี่ ฉิว, หฺวาง ฉง และนายทหารจ๊กก๊กคนอื่น ๆ ถูกสังหารในที่รบ
ในนิยายสามก๊ก

ในนวนิยายอิงประวัติศาสตร์ในคริสต์ศตวรรษที่ 14 เรื่องสามก๊ก (ซานกั๋วเหยี่ยนอี้) ซึ่งเล่าถึงเหตุการณ์ก่อนและระหว่างยุคสามก๊ก ล่อกวนตงผู้เขียนนวนิยายบรรยายถึงการป้องกันนครหลวงเซงโต๋ที่จบลงด้วยความล้มเหลวในลักษณะที่เร้าอารมณ์ เมื่อเล่าเสี้ยนจักรพรรดิจ๊กก๊กขอความเห็นจากจูกัดเจี๋ยมว่าจะขับไล่ทัพวุยก๊กที่บุกเข้ามาอย่างไร จูกัดเจี๋ยมคิดจะแต่งกายให้เหมือนกับจูกัดเหลียงบิดาผู้ล่วงลับเพื่อขู่ให้ข้าศึกหนีไป อุบายของจูกัดเจี๋ยมได้ผลในช่วงแรกเมื่อทหารวุยก๊กแตกตื่นเพราะคิดว่าจูกัดเหลียงฟื้นจากความตาย แต่เตงงายชี้ให้เห็นอย่างรวดเร็วว่าเป็นเพียงใครบางคนที่ปลอมตัวเป็นจูกัดเหลียง จากนั้นเตงงายจึงสั่งให้ทหารจัดกำลังใหม่และเข้าโจมจี จูกัดเจี๋ยมเสียชีวิตในยุทธการที่กิมก๊กพร้อมด้วยจูกัดสงบุตรชายคนโต, หฺวาง ฉง และคนอื่น ๆ ในขณะที่ทัพเตงงายมีกำลังทหารเหนือกว่าเป็นอย่างมาก
ดูเพิ่ม

รายชื่อบุคคลในยุคสามก๊ก